CELEX: 32021R0866
Language: sl
Date: 2021-05-28 00:00:00
Title: Izvedbena uredba Komisije (EU) 2021/866 z dne 28. maja 2021 o začasni prekinitvi nekaterih ukrepov trgovinske politike, uvedenih z Izvedbeno uredbo (EU) 2018/886, v zvezi z nekaterimi izdelki s poreklom iz Združenih držav Amerike

31.5.2021   
               
               
                  SL
               
               
                  Uradni list Evropske unije
               
               
                  L 190/94
               
            
         IZVEDBENA UREDBA KOMISIJE (EU) 2021/866
         z dne 28. maja 2021
         o začasni prekinitvi nekaterih ukrepov trgovinske politike, uvedenih z Izvedbeno uredbo (EU) 2018/886, v zvezi z nekaterimi izdelki s poreklom iz Združenih držav Amerike
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 654/2014 Evropskega parlamenta in Sveta z dne 15. maja 2014 o izvrševanju pravic Unije za uporabo in uveljavljanje pravil mednarodne trgovine ter spremembi Uredbe Sveta (ES) št. 3286/94 o določitvi postopkov Skupnosti na področju skupne trgovinske politike za zagotovitev izvrševanja pravic Skupnosti po mednarodnih pravilih trgovanja, zlasti tistih, ki so dogovorjena v okviru Svetovne trgovinske organizacije (1), in zlasti odstavkov 3 in 4 člena 7 Uredbe,
         ob upoštevanju naslednjega:
         
                     (1)
                  
                  
                     Komisija je 20. junija 2018 sprejela Izvedbeno uredbo (EU) 2018/886 (2) o ukrepih trgovinske politike v zvezi z nekaterimi izdelki s poreklom iz Združenih držav Amerike (v nadaljnjem besedilu: Združene države), ki določa uporabo dodatnih carin na uvoz številnih izdelkov s poreklom iz Združenih držav v Unijo.
                  
               
                     (2)
                  
                  
                     Komisija je v imenu Unije zlasti uvedla dodatne carine za izdelke iz Priloge I in Priloge II k Izvedbeni uredbi (EU) 2018/886, tako da je veljalo naslednje:
                     
                                 (a)
                              
                              
                                 dodatne dajatve ad valorem v višini 10 % in 25 % na uvoz izdelkov iz Priloge I, kot so določene v navedeni prilogi, so se začele uporabljati 21. junija 2018 in naj bi se uporabljale, dokler Združene države ne prenehajo uporabljati svojih zaščitnih ukrepov za izdelke iz Unije;
                              
                           
                                 (b)
                              
                              
                                 dodatne dajatve ad valorem v višini 10 %, 25 %, 35 % in 50 % na uvoz izdelkov, navedenih v Prilogi II, kot so določene v navedeni prilogi, bi se uporabljale od 1. junija 2021 ali po tem, ko Organ STO za reševanje sporov sklene ali pa je uradno obveščen o sklepu, da zaščitni ukrepi Združenih držav niso v skladu z ustreznimi določbami Sporazuma o STO, če to nastopi prej, dokler Združene države zaščitnih ukrepov ne prenehajo uporabljati za Unijo.
                              
                           
               
                     (3)
                  
                  
                     Po sprejetju Izvedbene uredbe (EU) 2018/724 (3) je Komisija v imenu Unije v STO začasno prekinila uporabo koncesij za uvozne dajatve v skladu s Sporazumom GATT 1994 za trgovino z Združenimi državami v zvezi z izdelki iz Priloge I in Priloge II k Izvedbeni uredbi (EU) 2018/724. Ta korak je omogočil uporabo dodatnih carin na uvoz izdelkov s poreklom iz Združenih držav, navedenih v Prilogi I in Prilogi II k Izvedbeni uredbi (EU) 2018/886.
                  
               
                     (4)
                  
                  
                     V uvodni izjavi 7 Izvedbene uredbe (EU) 2018/886 je določeno, da lahko Komisija, če se ji zdi primerno, spremeni navedeno uredbo v imenu Unije, da se upoštevajo morebitne spremembe zaščitnih ukrepov Združenih držav.
                  
               
                     (5)
                  
                  
                     Unija in Združene države so 17. maja 2021 objavile skupno izjavo, v kateri so se dogovorile, da bodo začrtale pot, ki bo privedla do zaključka sporov v STO, ki so nastali po tem, ko so Združene države uporabile tarife za uvoz iz EU v skladu s členom 232. V zvezi s tem bi morala Unija začasno prekiniti uporabo dodatnih dajatev ad valorem na izdelke iz Priloge II k Izvedbeni uredbi (EU) 2018/886, kar je pomemben korak k vzajemni odpravi omejevalnih ukrepov, in sicer zato da se zagotovijo čas in pogoji, potrebni za politično rešitev zadeve.
                  
               
                     (6)
                  
                  
                     Obdobje začasne prekinitve bi moralo trajati do 30. novembra 2021, kar se šteje za zadosti dolgo obdobje za namene iz prejšnje uvodne izjave.
                  
               
                     (7)
                  
                  
                     V skladu s členom 7(4) Uredbe (EU) št. 654/2014 lahko Komisija sprejme izvedbene akte, ki se začnejo uporabljati takoj in s katerimi se v nujnih primerih začasno prekinejo ukrepi trgovinske politike, kadar je ta začasna prekinitev povezana s spremembo zadevnega ukrepa tretje države. Takojšnji začetek uporabe iz te uredbe je upravičen glede na cilj, da se zagotovijo čas in pogoji, potrebni za rešitev zadeve, kot je navedeno v uvodni izjavi 5, in v ta namen je treba začasno prekini bližnjo uporabo Priloge II, tako da se dodatne dajatve ad valorem na izdelke iz Priloge II ne uporabljajo v obdobju, potrebnem za dosego zadevnih ciljev.
                  
               
                     (8)
                  
                  
                     Ta uredba ne vpliva na začasno prekinitev uporabe koncesij v STO za uvozne dajatve v skladu s Sporazumom GATT 1994 za trgovino z Združenimi državami v zvezi z izdelki iz Priloge I in Priloge II k Izvedbeni uredbi (EU) 2018/724, kakor je bila spremenjena z Izvedbeno uredbo (EU) 2018/886. Ta začasna prekinitev obveznosti STO se še naprej uporablja, medtem ko se s to uredbo začasno prekine uporaba dodatnih uvoznih dajatev.
                  
               
                     (9)
                  
                  
                     Komisija bo v skladu s členom 8 Uredbe (EU) št. 182/2011 Evropskega parlamenta in Sveta (4) to uredbo najpozneje 14 dni po njenem sprejetju predložila Odboru za trgovinske ovire, ustanovljenem z Uredbo (EU) 2015/1843 Evropskega parlamenta in Sveta (5), da poda svoje mnenje –
                  
               SPREJELA NASLEDNJO UREDBO:
         
            Člen 1
            EU začasno prekinja uporabo dodatnih dajatev ad valorem v višini 10 %, 25 %, 35 % in 50 % na uvoz izdelkov iz Priloge II k Izvedbeni uredbi (EU) 2018/886 do vključno 30. novembra 2021.
            Dajatve iz Priloge II k Izvedbeni uredbi (EU) 2018/886 se tako uporabljajo z učinkom od vključno 1. decembra 2021.
         
         
            Člen 2
            Ta uredba začne veljati na dan objave v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 28. maja 2021
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 189, 27.6.2014, str. 50, kot je bila spremenjena z Uredbo (EU) 2015/1843 in Uredbo (EU) 2021/167 Evropskega parlamenta in Sveta (UL L 49, 12.2.2021, str. 1).
         
            (2)  Izvedbena uredba Komisije (EU) 2018/886 z dne 20. junija 2018 o nekaterih ukrepih trgovinske politike v zvezi z nekaterimi izdelki s poreklom iz Združenih držav Amerike in spremembi Izvedbene uredbe (EU) 2018/724 (UL L 158, 21.6.2018, str. 5).
         
            (3)  Izvedbena uredba Komisije (EU) 2018/724 z dne 16. maja 2018 o nekaterih ukrepih trgovinske politike v zvezi z nekaterimi izdelki s poreklom iz Združenih držav Amerike (UL L 122, 17.5.2018, str. 14).
         
            (4)  Uredba (EU) št. 182/2011 Evropskega parlamenta in Sveta z dne 16. februarja 2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije (UL L 55, 28.2.2011, str. 13).
         
            (5)  Uredba (EU) 2015/1843 Evropskega parlamenta in Sveta z dne 6. oktobra 2015 o določitvi postopkov Unije na področju skupne trgovinske politike za zagotovitev izvrševanja pravic Unije po mednarodnih pravilih trgovanja, zlasti tistih, ki so dogovorjena v okviru Svetovne trgovinske organizacije (kodificirano besedilo) (UL L 272, 16.10.2015, str. 1).